《次韵慈奥寂照院僧石岩花》
宋代·史浩

溪山朔雪销篱落，始闻花信惊梅萼。韶华一瞬掉头去，满眼园林成翠幄。

谁知幽谷犹藏春，万蒂千跗意态新。霞光分彩气欲热，露浥燕脂色未匀。

墨工绘句谩称好，不见此花空到老。子美羞看黄四蹊，退之不数红云岛。

天下健步吾能用，拟擘云头骑綵凤。叫阍乞与生香归，只许牡丹名并飞。

作者简介：史浩（1106年—1194年），字直翁，号真隐。明州鄞县人，南宋政治家、词人。高宗绍兴十五年（1144年）进士，由温州教授除太学正，升为国子博士。他向宋高宗建议立太子，以此受知于朝廷，绍兴三十二年，宋孝宗即位，授参知政事。隆兴元年，拜尚书右仆射。淳熙十年，除太保致仕，封魏国公。宋光宗御极，进太师。绍熙五年，薨，年八十九，封会稽郡王。宋宁宗登基，赐谥文惠。嘉定十四年，以子史弥远贵，追封越王，改谥忠定，配享孝宗庙庭。为昭勋阁二十四功臣之一。